Գիտե՞ք, երբ մտնում ես Սիլիկոնյան հովտում գտնվող թեկուզ հասարակ մի բար, միևնույն է՝ ընկղմվում ես մասնագիտական մթնոլորտի մեջ: Հայտնվում ես շատ ու շատ լուրջ ձեռքբերումներ ունեցող մարդկանց միջավայրում: Մի թեթև լսեցի՝ ինչ-որ մեկը Քրոմի նոր տարբերակի մասին էր ասում, օրինակ: Նման մթնոլորտը քո վրա իր մեծ ազդեցությունն է թողնում: Ուզում ես ինքդ էլ ինչ-որ բանի հասնես: Լավ կլիներ, որ Հայաստանում էլ նման միջավայր զարգանար: Ցավոք երկրում տնտեսական բնույթի բազմաթիվ խնդիրներ կան: IT-ն այն առաջընթացային ճյուղերից մեկն է, եթե ոչ՝ ամենաառաջընթացայինը, որը կօգներ դուրս գալ իրավիճակից: Shadowmatic-ի օրինակով հարկավոր է IT ապրանքներ շատ ստեղծել ու արտահանել, կամ շատ ստեղծել PicsArt-ի ապրանքներ, ու եթե նման ընկերությունների թիվն ավելանա երկրում, ապա նրա տնտեսությունն էլ կսկսի լուրջ աճ ապրել: